Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по постапувајќи по Жалбата изјавена од Политичката партија Левица, поднесена преку Никола Лазаревски, против Општина Куманово, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 09.08.2022 година, го донесе следното

 **Р Е Ш Е Н И Е**

**СЕ ЗАПИРА** постапката по Жалбата изјавена од Политичката партија Левица, поднесена преку Никола Лазаревски, против Општина Куманово, заведена во архивата на Агенцијата под бр.08-190 од 13.07.2022 година по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Политичката партија Левица, како што е наведено во Жалбата бр.08-190 од 13.07.2022 година, на 13.06.2022 година поднела Барање за пристап до информации од јавен карактер до Општина Куманово, заведено во архивата на Општината под бр.30-5283/1, со кое ја побарала следната информација:

„1. Барам информација за вкупниот број на вработени лица во Општина Куманово на годишно ниво, почнувајќи од 2012 година заклучно со денот на поднесување на ова барање. 2. Исто така барам информација на годишно ниво, колку лица Општината има вработено со договор на неопределено време, со договор на определено време, со договор на дело, привремени вработувања преку приватни агенции за вработување“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-190 од 13.07.2022 година.

Агенција, преку е-маил заведен под бр.08-190 на 13.07.2022 година, ја препрати Жалбата до Општина Куманово и побара во рок од 7 дена да се произнесе по истата и до Агенцијата да ги достави сите списи во врска со предметот.

Постапувајќи по барањето од Агенцијата, Имателот на информации до Агенцијата достави електронски допис бр.08-190 од 19.07.2022 година, во кој наведува дека „...по барањето...доставено е Решение бр.30-5283/4 од 08.07.2022 година до барателот на информации...“. Во прилог на дописот до Агенцијата е доставена фотокопија од наведеното Решение, со кое „Барањето...се уважува“.

Незадоволен од добиените одговори, Барателот на информации на 25.07.2022 година до Агенцијата достави Втора жалба „...против Решение бр.30-5283/4 од 08.07.2022 година и прилог на Решение бр.30-5283/6 од 19.07.2022 година донесено од страна на Општина Куманово...“.

Агенција, со електронски допис од 26.07.2022 година, ја препрати Втората жалба до Општина Куманово и побара во рок од 7 дена да се произнесе по истата и до Агенцијата да ги достави сите списи во врска со предметот.

На 28.07.2022 година Општина Куманово до Агенцијата достави електронски допис заведен под бр.08-190 на 29.07.2022 година, во кој наведува дека „...ги испраќаме дополнително бараните информации“.

На 09.08.2022 година Барателот на информации до Агенцијата достави е-маил заведен во Агенцијата под бр.08-190, во кој наведува: „Во врска со предметите против Општина Куманово...и 30-5283/6 ги добивме одговорите и ги повлекуваме жалбите“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**